Toronto

Kanada je po površini druga največja država na svetu, kljub svoji velikosti pa ima le 32 milionov prebivalcev. Zaradi neprijaznega, večinoma arktičnega, mrzlega podnebja je redko naseljena.

Gospodarsko najbolj razvita provinca Kanade je Ontario, katerega glavno mesto je Toronto. Mesto leži ob severozahodni obali jezera Ontario, ki je najmanjše od 5 severnoameriških Velikih jezer. Po eni od teorij je mesto dobilo ime po besedi *toran-ten*, ki v jeziku Indijancev Huron pomeni "kraj za srečevanje", po drugi teoriji pa naj bi podobna beseda v jeziku Indijancev Mohawk pomenila "kraj, kjer drevesa rastejo na vodi".

Prvotni prebivalci so bili Indijanci iz plemena Seneka. Naselje so poimenovali Teiaiagon. Francozi so leta 1720 ob naravnem pristanišču zgradili trgovsko postajo Toronto in obrambno utrdbo. Leta 1723 so v Kanadi oblast prevzeli Britanci. Guverner Ontaria je naselje leta 1793 imenoval York in ga razglasil za glavno mesto Ontaria. Leta 1812 je naselje štelo samo 700 prebivalcev, leta 1834 pa že 9.000. York je tako postal mesto, ki si je nadelo svoje staro ime Toronto. Sredi 19.stoletja je do mesta prišla železnica, ki je pomenila preobrat v gospodarskem razvoju.

Danes je Toronto gospodarsko, finančno, industrijsko in kulturno središče, ki šteje 2,5 milijona prebivalcev.

Mesto vodi župan in mestni svet, ki ga sestavlja 44 svetnikov, izvoljenih predstavnikov posameznih četrti v Torontu.

Toronto je etnično najbolj raznoliko mesto na svetu. 60 % prebivalstva se je rodilo na drugi strani oceana, v mestu pa živi 60 različnih narodov, ki govorijo 100 različnih jezikov in dialektov. Med njimi je številna tudi slovenska skupnost.

Toronto je razdeljen na veliko četrti. Tako obstajajo italijanska četrt, kitajska četrt, portugalska četrt, filipinska četrt, indijska četrt…

V mestu, ki se razteza 43 km v eno in 21 km v drugo stran, je 1.500 parkov, kar predstavlja 18 % površine mesta. Mesto ima tudi 187 km kolesarskih poti.

Najbolj znana stavba v mestu je stolp CN Tower (ime je dobil po železniški družbi Canadian National), ki je s 553 m trenutno najvišji stolp na svetu.

Mesto ima podzemno železnico, dopolnjeno z avtobusnimi in tramvajskimi progami. Glavna železniška postaja se imenuje Union Station.

Casa Loma je arhitekturna redkost. To je ogromna vila v kateri je 98 soban, ki so razkošno opremljene in jih povezujejo skrivni hodniki ter prikrita vrata. Hiša je danes muzej.